b'\n_START_ARTICLE_\nHasselblad\n_START_PARAGRAPH_\nHasselblad on ruotsalainen valokuvausalan yhti\xc3\xb6. Vuonna 1841 nimell\xc3\xa4 F. W. Hasselblad & Co perustettu sekalaista tavaraa maahantuova yritys perusti valokuvauksen suosion kasvaessa kameroita myyv\xc3\xa4n osaston. Kun toiminta laajeni valokuvausalaa varten perustettiin 1909 itsen\xc3\xa4inen yritys Hasselblads Fotografiska AB._NEWLINE_Nimen nosti maailmanmaineeseen Victor Hasselblad (1906-1978). H\xc3\xa4n otti is\xc3\xa4ns\xc3\xa4 j\xc3\xa4lkeen haltuunsa sek\xc3\xa4 tukkuliikkeen ett\xc3\xa4 valokuva-alan tyt\xc3\xa4ryhti\xc3\xb6n. H\xc3\xa4n oli isois\xc3\xa4ns\xc3\xa4 vaikutuksesta kiinnostunut valokuvauksesta ja kuvasi lintuja. H\xc3\xa4n perusti 1937 G\xc3\xb6teborgiin kameraliikkeen Victors Foto, jossa h\xc3\xa4n aloitti projektorien ja kameratarvikkeiden valmistuksen._NEWLINE_Kun toista maailmansotaa k\xc3\xa4ytiin Ruotsin ymp\xc3\xa4rill\xc3\xa4, Ruotsin ilmavoimat tilasi silloin jo nimekk\xc3\xa4\xc3\xa4lt\xc3\xa4 Hasselbladilta ilmakuvauskameroita. My\xc3\xb6s maavoimat tilasi h\xc3\xa4nelt\xc3\xa4 kameroita, ja Hasselblad toimitti Ruotsin puolustusvoimille yhteens\xc3\xa4 342 kameraa. Kameroita valmistava yritys toimi nimell\xc3\xa4 Ross AB, mutta pian nimeksi tuli Victor Hasselblad AB. Yritys valmisti kelloja ja Saabille hammaspy\xc3\xb6ri\xc3\xa4, kun niit\xc3\xa4 ei sodan vuoksi voinut tuoda ulkomailta, mutta koko ajan oli haaveena siviilikameran valmistus._NEWLINE_Vihdoin 1948 esiteltiin yrityksen peiliheijastuskamera kuvakokona 6 \xc3\x97 6\xc2\xa0cm, Hasselblad 1600F. Objektiivit kameraan valmistettiin Rochesterissa. 1957 julkistettiin Hasselblad 500C, joka sai suosiota erityisesti ammattivalokuvaajien keskuudessa._NEWLINE_Yrityksen uusin digitaalij\xc3\xa4rjestelm\xc3\xa4kamera on Hasselblad H4D-60, jossa on 40,2 \xc3\x97 53,7\xc2\xa0mm:n, 60 megapikselin CCD-sensori._NEWLINE_Varsinkin Gemini-lentojen alkuaikoina, Kuussa otetut ja suuri osa avaruudessa (kiertoradalla) kuvatuista valokuvista on otettu Hasselbladin kameroilla. Hasselblad on NASA:n ja osittain my\xc3\xb6s ESA:n suurimpia yhteisty\xc3\xb6kumppaneita._NEWLINE_Yrityksen vaihtuvien omistusten aikana sill\xc3\xa4 alkoi alam\xc3\xa4ki, eik\xc3\xa4 se p\xc3\xa4\xc3\xa4ssyt kunnolla mukaan digiaikaan._NEWLINE_Hasselbladin edustajana monissa Aasian maissa ollut Shriro Group osti tammikuussa 2003 yrityksest\xc3\xa4 enemmist\xc3\xb6osuuden. Elokuussa 2004 Hasselblad osti tanskalaisen yrityksen Imacon A/S, ja yritykset sulautettiin yhteen ja nimeksi tuli Hasselblad Imacon. Omistaja on edelleen Shriro ruotsalaisen holdingyhti\xc3\xb6ns\xc3\xa4 Shriro Swedenin kautta. Sen j\xc3\xa4lkeen se on keskittynyt kalliiden ammattilaistason digikameroiden valmistukseen.'